Carsten Bach (LA), 2025-02-26:
I Liberal Alliance er vi så heldige, at vi efterhånden har så mange mandater i Folketinget, at vi faktisk også har en it- og digitaliseringsordfører.
Hr. Alexander Ryle, min gode kollega, kunne desværre ikke være her i dag, og derfor er det undertegnede som beredskabsordfører, der fremfører Liberal Alliances position i den her henseende.
Vi lever jo i en tid, hvor vores samfund er væsentlig mere forbundet og afhængigt af kritisk infrastruktur end nogen sinde før.
Transport, sundhed, digital kommunikation, bankvirksomhed, fødevarer og drikkevand er livsnerverne i vores samfund, og de skal kunne fungere, uanset hvilke udfordringer vi står over for.
Derfor giver det også rigtig god mening, at vi ser på, hvordan vi kan styrke Danmarks sikkerhed og robusthed over for de mangeartede trusler, der kan ramme de sektorer, som holder Danmark og Europa kørende.
CER-loven, som vi drøfter i dag, er et forsøg på netop det.
Den vil påvirke en række aktører og kræver betydelige ressourcer at implementere.
Derfor er det afgørende, at vi gør det på den rigtige måde, også uden unødvendigt bureaukrati og med forståelse for, at virksomhederne har brug for vejledning og tid til at tilpasse sig og på en måde, der sikrer sammenhæng mellem forskellig lovgivning om sikkerhed i kritisk infrastruktur.
Med lovforslaget lægges der op til, at CER-direktivet minimum implementeres i overensstemmelse med regeringens principper for implementering af erhvervsrettet EU-regulering, og det bakker vi i Liberal Alliance selvfølgelig klart op om.
Vi skal opfylde de europæiske krav uden at pålægge vores virksomheder unødige byrder.
For at sikre en smidig implementering af loven er der behov for vejledningsmateriale, som tydeliggør lovens definitioner og krav, og det gælder bl.a. modstandsdygtighedsforanstaltninger, oplysningsforpligtelser og underretningsforpligtelser.
Det er positivt, at ministeren har lovet, at vejledningsmaterialet vil foreligge, senest når de kritiske enheder skal efterleve loven.
Men det havde bestemt været endnu bedre, hvis materialet havde været klar tidligere.
Det er en tung opgave for vores virksomheder at tilpasse sig de her nye krav, og 9-10 måneder er ikke lang tid til at foretage en risikovurdering og gennemføre de nødvendige tilpasninger.
Vi må også forvente, at en række SMV'er vil blive direkte eller indirekte berørte af loven som underleverandører, og derfor er det afgørende, at vi understøtter disse virksomheder bedst muligt.
Da det er et meget, meget omfattende lovforslag, der stiller en lang række organisatoriske og tekniske krav, er det også vigtigt, at virksomhederne får den tilstrækkelige tid til at tilpasse sig de nye krav.
Til sidst vil jeg nævne en bekymring, som min gode kollega Alexander Ryle som it- og digitaliseringsordfører har, og som bør drøftes nærmere under udvalgsbehandlingen.
Det drejer sig specifikt om § 6, hvor der står, at kritiske enheder skal træffe passende og forholdsmæssige foranstaltninger for at sikre deres »modstandsdygtighed på grundlag af den nationale risikovurdering og den kritiske enheds egen risikovurdering, herunder foranstaltninger, der er nødvendige for at ... sikre tilstrækkelig fysisk beskyttelse af enhedens lokaler og kritiske infrastruktur under behørig hensyntagen til f.eks. hegn, barrierer, værktøjer og rutiner til overvågning af perimetre, detektionsudstyr og adgangskontrol«.
Det var vist direkte citeret fra lovforslaget.
Telebranchen oplyser, at forsyningssektoren i stigende grad er betænkelige ved at give adgang til deres områder og bygninger.
Betænkeligheden opstår bl.a., fordi forsyningsselskaberne er usikre på, om adgangstilladelse til teleselskaberne er i overensstemmelse med gældende regler og deres egen risikovurdering.
Det er altså en bekymring fra telebranchen, som jeg er sikker på at ministeren som mangeårig tidligere teleordfører er helt opdateret på – og tak for nikket fra ministeren i salen.
Så ja, Liberal Alliance støtter lovforslaget, men vi vil bruge udvalgsbehandlingen til at sikre, at loven implementeres på en måde, der letter virksomhedernes arbejde og imødekommer de aktuelle betænkeligheder i de berørte sektorer.
Tak for ordet.